google/wiki40b huggingface dataset:
Dobritsj oblast

Geografi

Oblastet omfatter det bakkete landskapet på Donausletten i nord og Dobrudsjaplatået i sør og øst.
Dobritsj oblast grenser i nordvest til Silistra oblast, i nordøst til Romania i Donau, i sørøst har oblastet kystlinje til Svartehavet bl.a. med badebyene Albena og Baltsjik. I sør ligger Varna oblast og i sørvest Sjumen oblast.

Befolkning

Ved folketellingen i 2001 ble det registrert 215 217 innbyggere i oblastet. Befolkningen var fordelt på 76,3 % bulgarere, 13,1 % tyrkere (hvorav 15,1 % oppga tyrkisk som morsmål) og 8,7 % sigøynere. Inndelingen i trosretninger viste 76 % kristne og 20,6 % muslimer. En liten del av tyrkerne var kristne gagauzer, mens en betydelig del av sigøynerne var muslimer.

Administrativ inndeling

Dobritsj oblast er inndelt i 8 kommuner (opstina, kyrillisk: община), som igjen består av 6 byer og 209 landsbyer.
Repretel

Representaciones Televisivas S.A., mest kjent som Repretel, er et costaricansk fjernynsselskap. Det ble etablert 3. november 1994, og eies av Albavisión. Den første kanalen var Canal 9, som ble lagt ned i 2000. I 1995 ble Canal 6 starta opp, og i 1996 og 2000 kom henholdsvis Canal 11 og Canal 4. I 2011 kom Canal 2, som også sendes på radio. Selskapets hovedkanal er Canal 6.
Repretels slagord er «Parte de tu vida» («En del av livet ditt»).
Hellevardene

Hellevardene er to varder på en fjelltopp i uthavna Ny-Hellesund i Søgne kommune i Vest-Agder. De står på Helgøya, 50 moh. og er oppsatt som merke for å vise sjøfarande hvor Ny-Hellesund er å finne. 
Peder Claussøn Friis nevner vardene i 1613 i Norriges og Omliggende Øers sandfærdige Bescriffuelse og forteller der at de ifølge tradisjonen var bygd av St.Olav. 
Dette viser at vardene var gamle på Friis tid. Han skriver videre at vardene er 12 alen høye og at et kompass er hogd ut i berget. Kompassrosen og de opprinnelige vardene eksisterte fram til 2. verdenskrig, da vardene ble sprengt vekk under arbeidet med det tyske fortet. Toppen av Helgøya ble forhøyet noen meter. 
Etter krigen er det reist to nye varder. Disse er i betong, de er hole og mindre enn de gamle. De er hvitkalka.  
Hellevardene er motivet i Søgnes kommunevåpen.

Kilder

Jostein Eriksen: Hellevarane: Opprinnelig bygd omkring år 1000 av Hellig Olav? i KYSTEN nr 1 1988
Snøfugl forlag

Snøfugl forlag er et mindre norsk bokforlag, etablert i 1972, drevet av Åsmund Snøfugl. Virksomheten holder til i Melhus i Trøndelag. Forlaget har gitt ut mer enn 400 bøker (fram til 2016).
Virksomheten startet med utgivelsen av romanen Tid i aske av den indiske forfatteren Debabrata Rej, oversatt til norsk i 1972. Siden har forlaget gitt ut både skjønnlitteratur og dokumentarer, hovedsakelig fra norske forfattere. 
Innen skjønnlitteratur har Snøfugl blant annet utgitt Gabriel Brovold, Anders O. Klakegg, Ragnhild Magerøy, Anne B. Ragde, Fredrik Skagen, Johan Snøfugl, Ingvald Svinsaas og Asbjørn Øksendal. Dokumentarer spenner fra lokalhistoriske bøker fra ulike deler av landet til internasjonal historie, som en rekke bøker fra krigstida. 
De fleste bøkene er publisert i opplag på rundt 1000 eksemplarer, av og til 2-3000. Forlagets «bestselger» har fram til 2016 vært boka Rinnans sønn, skrevet av Henry Rinnans sønn Roar Baglemo.
Snøfugl forlag er medlem av Den norske forleggerforening.
Svetlana K. Johnsen

Politikk

Hun er medlem i Fremskrittspartiet, Ringsaker. og var innstilt på fylkesvalglisten 2011 til Hedmark Fremskrittsparti, og med siste stemmetilleggsplass ved kommunevalget 2011 i Ringsaker.
Fra 2015 representerer hun Fremskrittspartiet i Ringsaker kommunestyre.

Personlig

Svetlana K. Johnsen var tidligere gift med stortingsrepresentant Tor André Johnsen.
Seattle Sounders FC

Seattle Sounders FC er et amerikansk fotballag fra Washington som spiller i Major League Soccer (MLS). Laget ble grunnlagt i 2007, og spiller sine hjemmekamper på CenturyLink Field i Seattle.
Klubben er populær i hjembyen, og har hatt fire hjemmekamper med over 60 000 tilskuere siden oktober 2011. I 2012-sesongen hadde de i gjennomsnitt 43 104 tilskuere på hjemmekampene sine – omtrent 20 000 mer enn neste lag lista, Los Angeles Galaxy.
Joseph Li Shan

Biografi

Michael Li Shan kommer fra en katolsk familie; en av hans søsken er nonne. Han fikk sin presteutdannelse ved presteseminaret i Beijing, og var inntil sin bispeutnevnelse sogneprest for Dongtang-kirken i Beijing. 
Han ble ordinert til biskop i den katolske domkirken i Beijing den 21. september 2007 med biskop John Fang Xingyao av Linyi som hovedkonsekrator. Vatikanet meddelte samme dag at han allerede før bispevielsen hadde pave Benedikt XVIs godkjenning. Beijing har minst 60 000 katolikker (2007).
Biskop Joseph Li Shan bragte seg selv senere i en vanskelig situasjon i forhold til Pavestolen, da han få år etter deltok i bispevielsene av to prester som bare hadde lokal og regjeringsorganers anerkjennelse om som var illegitime i pavens øyne. Han ble også visepresident i den regjeringsstøttede katolske bispekonferanse.
Øvre Telemarken fogderi

Øvre Telemark fogderi (Øvre Tellemarkens Fogderie) var en administrativ enhet (fogderi) i Bratsberg amt opprettet ved kgl. res. 2.12.1745 ved delingen av Telemarken fogderi. Fogderiet omfattet de indre delene av senere Telemark fylke, som sammen med Nedre Telemarken fogderi og Bamble fogderi utgjorde Bratsberg amt. Fogderiet tilhørte Christiansand stift, mens de to andre lå under Akershus stiftamt. Øvre Telemark fogderi ble nedlagt i 1898 i forbindelse med avviklingen av fogderiene i Bratsberg amt.
Berar

Berar var en provins i Britisk India i det som nå er delstaten Maharashtra i India. Den hadde i 1901 en befolkning på 2 754 016 og en flate på 45 869 km².
Berar tilhørte nizamen av Hyderabad, som i 1853 avsto inntektsrettighetene og dermed administrasjonen av provinsen til det britiske Ostindiakompaniet, mot at dette opprettholdt en militærstyrke til beskyttelse av Hyderabad. Berar var ettertraktet på grunn av de rike bomullsavlingene.
Berar ble et stridstema mellom britene og nizamen av Hyderabad, som hevdet fortsatt suverenitet over Berar. Provinsen ble sagt å være under britisk administrasjon på vegne av nizamen. I 1903 ble Berar sterkere knyttet til Britisk India ved at den sammen med Central Provinces ble gjort til provinsen Central Provinces and Berar. Britene fortsatte å betalte en årlig avgift til nizamen, som fortsatte å streve for gjenforening av Berar med Hyderabad. I 1933 ble det inngått en avtale der nizamen fikk rett til å uttale seg om utnevnelse av provinskommissær, rett til å heise sitt flagg på offentlige bygninger i provinsen og holde hoff der, garantier for inntekter og retten til å gi sin eldste sønn tittelen fyrste av Berar.
Farsund sykehus

Farsund sykehus var et lokalsykehus i Farsund i Vest-Agder. Sykehuset ble bygget i 1938 og var i drift fram til nedleggelsen i 2007. Sykehuset eies av Farsund kommune, som overtok eiendommen 15. desember 2008.
Araminda

Geografi

Byen ligger sør i Canelones i Costa de Oro, ved bredden av Río de la Plata.
Diskurs

Mer fagspesifikk bruk av diskursbegrepet

Innenfor litteraturvitenskapen og narratologien kan termen diskurs ha en mer spesifikk betydning, når den betegner måten en fortelling er fremlagt på, i motsetning til historien som ligger bak (altså handlingen, fabelen, plottet). Det er Gérard Genette som har introdusert termene discours og histoire brukt om dette skillet. 
Språkforskeren Émile Benveniste skiller mellom språklige ytringer som implisere den som ytrer (discours) og de som ikke gjør det (récit).

Diskurs i samfunnsvitenskap og kulturforskning

Som et samfunnsfilosofisk og idéhistorisk begrep ble begrepet diskurs utviklet av Michel Foucault på 1960-tallet og framover. Her henviser diskurs til en institusjonelt fundert måte å tenke på. Diskursbegrepet framhever at det er en sammenheng mellom kreftene i samfunnet slik de materialiserer seg i institusjoner, i språket og i individets erkjennelse. Diskurs i en slik betydning er tett forbundet med forskjellige teorier om makt, hvor det å kunne definere diskursen ofte sidestilles med det å definere virkeligheten selv. Det foregår en stadig kamp om ordene som skal beskrive verden. Et eksempel kan være forskjellen mellom å bli kalt terrorist eller frihetskjemper.
Andre formuleringer av diskurs-begrep tar utgangspunkt i språkteoriene til litteraturviteren Mikhail Bakhtin, filosofen Paul Ricœur og samfunnsviteren Jürgen Habermas.

Diskursanalyse

Den systematiske undersøkelsen av diskurser og diskursive fenomener kalles diskursanalyse. Innenfor lingvistikken skiller en gjerne mellom formell diskursanalyse (analyser av språklige strukturer større enn setningen), samtalsorientert diskursanalyse, og kritisk diskursanalyse (forkortelse CDA, en samfunnskritisk diskursanalyse delvis påvirket av Foucault). Innenfor samfunnsvitenskapen og kulturforskningen kan diskursanalyse være tro mot Foucaults diskursanalyse i dens forskjellige varianter, men samtidig finnes i andre former, f.eks. Laclau/Mouffes diskursanalyse. Bruken av diskursbegrepet innenfor litteraturvitenskapen og kulturteorien ble særlig utviklet innenfor den postkolonialistiske litteraturteorien, der en Foucault-påvirket diskursanalyse av kolonialismen (colonial discourse analysis) ble utført av Edward Said (som undersøkte orientalismen som diskurs) og andre.
St. Andreaslogen Vestfold

St. Andreaslogen Vestfold er en St. Andreasloge (St. Andreasloge nr. 8) i Den Norske Frimurerorden som ble innviet den 18. oktober 1961 i Sandefjord. Logen ble umiddelbart lagt under Den Norske Store Landsloge
Logens valgspråk er Ut Omnes unum sint (I Altet  er vi ett).
Vestfold St. Andreas Broderforening ble grunnlagt den 27. oktober 1934 underlagt St. Andreaslogen Oscar til den flammende Stjerne.
Gunnarsjaa + Kolstad Arkitekter

Gunnarsjaa + Kolstad AS Arkitekter MNAL er et arkitektfirma i Oslo, stiftet i 1984 av arkitekt Øyvind Gunnarsjaa og arkitekt Finn Kolstad. Firmaet er medeier av Medplan AS Arkitekter.
Borzești kraftverk

Borzești kraftverk er et varmekraftverk ved Onești i Romania. Det har en installert produksjonskapasitet på 655 MW, fordelt på syv generatorer og like mange dampturbiner. Brenseltypen er kull og naturgass. Kraftverket ble påbegynt i 1955 og sto ferdig i 1969.
Nordisk mesterskap i troppsgymnastikk for junior 2014

Nordisk mesterskap i troppsgymnastikk for junior 2014 ble arrangert 14. april 2014, i Reykjavík på Island. Nordisk mesterskap er for klubblag, ikke for landslag. 
Konkurranseformen er TeamGym, slik at det konkurreres sammenlagt i frittstående, tumbling og trampett.
Fighters+Lovers

Fighters+Lovers er et dansk selskap som selger venstreradikale t-skjorter. På t-skjortene har de logoene til FARC og PFLP. Fighters+Lovers kunngjorde i 2006 at noe av overskuddet etter salget av t-skjorter skulle gå til å støtte den colombianske FARC-geriljaen og den venstreradikale gruppen Folkefronten for frigjøring av Palestina. Begge organisasjonene står på EUs og USAs liste over terrororganisasjoner. De som kjøper disse t-skjortene fra Fighters+Lovers kan få problemer i USA og EU.
Styrkenotat

Styrkenotat er en studiestrategi for å få oversikt og struktur over et kunnskapsområde. Strategien er egnet til å skille mellom overordnede og underordnede begreper. I styrkenotatet er hovedbegrepet man skal definere styrke 1. Styrke 2 er detaljer/underbegreper som forteller noe om hva som kjennetegner styrke 1. Styrke 3 er detaljer/underbegreper som forteller noe om hva som kjennetegner styrke 2 osv. Styrkenotat er inntatt som en del av undervisningsopplegget i den norske skolereformen Kunnskapsløftet.
Ungarns sentralbank

Ungarns sentralbank (ung: Magyar Nemzeti Bank – MNB) er sentralbanken i Ungarn.

Historie

Tidlig på 1800-tallet var det fyrstehuset Habsburg som regjerte i Ungarn. Denne familien hadde arvet tronen på 1500-tallet, og Ungarn var i denne perioden i en personalunion med Østerrike. 
Sentralbankfunksjonen ble først utført av Den østerrikske statsbanken, som ble etablert i 1816. Under revolusjonen og uavhengighetskrigen i 1848–49 utpekte Ungarns første uavhengige regjering «Den ungarske handelsbanken» i Pest som sentralbank. Den østerrikske nasjonalbanken ble omdøpt til Den østerriksk-ungarske bank i 1878. Etter 1. verdenskrig smuldret Østerrike-Ungarn opp, og «Den kongelige ungarske statsbanken» fikk tildelt de oppgavene en sentralbank skal ha. Ikke før i 1924 ble Magyar Nemzeti Bank opprettet, med driftsstart 24. juni. Ungarns første uavhengige sentralbank var dermed et faktum. Den første sentralbanksjefen var Sándor Popovics. 
I begynnelsen var hovedoppgaven å få ned inflasjonen som herjet etter første verdenskrig, samt å få kontroll på utenlandsgjelden. MNB byttet bl.a. ut den østerriksk-ungarske kronen med Pengõen, for å øke tilliten til landets valuta. Dette var i 1927. Det samme skjedde etter andre verdenskrig, da hyperinflasjonen gjorde at de byttet ut Pengően med dagens Forint. 
Fra 2001 ble forinten koblet til euroen slik at forinten skal styres mot en kurs der 282,36 forinter = 1 euro. Det tillates en svinging på ± 15% i forhold til kursmålet.

Målsettinger

Siden Ungarn er medlem av EU, er også sentralbanken medlem av ESSB – Det europeiske systemet av sentralbanker og eurosamarbeidet. På denne måten har banken innflytelse på pengepolitikken og den økonomiske politikken både i Ungarn og i EU.
Hovedmålet for sentralbanken er, i likhet med EU for øvrig, en stabil inflasjon på ca. 2%.

Sentralbanksjef

Sentralbanksjef er pr mars 2018 György Matolcsy. Han overtok etter András Simor i mars 2013.
Sværmere

Film

Romanen ble filmatisert i Sverige i 1923 under tittelen Hårda Viljor samt i Norge i 1993 under tittelen Telegrafisten. Regien var ved Erik Gustavson, manus ved Lars Saabye Christensen.
Rubintopas

Beskrivelse

Rubintopas blir cirka 8–9,5 cm lang og veier omkring 3,5–5 g. Arten viser stor variasjon i farger på fjærdrakten. Det sorte nebbet er halvlangt og rett, øynene er mørkebrune og føttene er gråsorte. I dårlige lysforhold vises fargene i fjærdrakten som kjedelige farger som brun og sort. Men i de rette lysforholdene kan det briljante fargespillet av fjærdrakten bli sett.
Den voksne hannen har en mørk grønn/brun øvre fjærdrakt med en rubinrød krone og nakke. Halsen og brystet har en gyllen smaragdgrønn farge. Hannens nedre fjærdrakt er brun, mens vingene er mørk grå. Halen er kastanje-farget og har en svart tipp.
Hunnen har hovedsakelig en bronse-grønn øvre fjærdrakt og er blek grå under. Hun har en mørk hakestripe. Halen er kastanjefarget med hvite tips.

Utbredelse

Rubintopasen hekker fra det sørlige Panama og sørover gjennom de i søramerikanske landene Venezuela, Colombia og Guyanas til nord-, øst- og det sentrale Brasil og Nord-Bolivia. 
Arten trives i savannelignende vegetasjon (blant annet på caatingaen) og finnes ellers i åpent landskap, hager og på dyrket mark, opp til 1 700 moh, men den mest tallrik under 500 moh.

Atferd

Rubintopas drikker nektar fra et bredt utvalg av fargerike, duftende små blomster i trær, busker, og kaktuser. De søker blomster med høyest mulig sukkerinnhold og er spesielt glade i blomstene på treet Albizia saman og trær i slekten Ixora. De drikker også sukkervann fra lokale fuglebrett og fanger både edderkopper og insekter. En hekkende hunn kan ta opptil 2 000 insekter i døgnet. Insektene er viktige kilder til protein og er et spesielt viktig tilskudd i hekketiden.
Hunnen bygger reir og forsvarer reirplassen aggressivt mot andre fugler, også hannen, og store insekter, som humler og møll.
Sangen hos denne arten oppleves som et høyt, skrikende «tsii tsii tsii».
Fortidens helter

Handling

Ray Kinsella (Kevin Costner) er en bonde fra Iowa som blir inspirert av en mystisk stemme til å bygge en baseball-bane på eiendommen sin. Det viser seg å være en underbevisst hyllest til faren som elsket «Shoeless» Joe Jackson og baseball-laget Chicago White Sox. Etter hvert begynner flere avdøde spillere fra White Sox å trene på banen. Rays svoger Mark (Timothy Busfield), som ikke kan se spøkelsene, forteller ham at gården står i fare for å gå konkurs om han ikke kvitter seg med baseball-banen. Når stemmen dukker opp igjen, bestemmer han seg for å oppsøke den radikale forfatteren Terence Mann (James Earl Jones), som har skrevet om baseball-sportens gullalder.
Sajanfjellene

Sajanfjellene (russisk: Саяны – Sajany) er en fjellkjede i det sørlige Sibir i Russland. De utgjør en del av De sørsibirske fjellene som strekker seg fra Sentral-Asia i vest til Okhotskhavet i øst.
Sajanfjellene består av Øst-Sajan, som strekker seg fra Jenisej på 92° Ø til Bajkalsjøen og inn i Khövsgöl aimag (provins) i Mongolia, og Vest-Sajan, som danner en østlig fortsettelse av Altajfjellene, og strekker seg 500 km fra 89° Ø til midt på Øst-Sajan på 96° Ø. I Øst-Sajan finnes de høyeste fjellene, med Munku Sardyk på 3492 moh som det høyeste. Vest-Sajan er noe lavere, med topper opp til 2 930 moh.
I nord grenser Sajanfjellene til Det sentralsibirske platå, i øst til Angara og Bajkalsjøen, i sør til Tannu-Ola fjellene, i vest til Altajfjellene og i nordvest går fjellene over i Det vestsibirske lavland. Sør før Sajanfjellene ligger republikken Tuva, og i nord republikken Khakasia og Krasnojarsk kraj. 
I Sajanfjellene har elva Jenisej sitt utspring, sammen med mange av dens største sideelver, som Abakan, Irkut, Kan, Oka og Uda.

Geografi

Sajanfjellene ligger for det meste på høyder fra 2000 til 2700 meter, men enkelte topper, hovedsakelig bestående av granitter og metamorfe skifer, når opp i over 3000 meter, med Munku-Sardyk på 3492 meter som den høyeste. De viktigste fjellpassene ligger på 1800 til 2300 moh, som Muztaghpasset på 2280 m, Mongolpasset på 1980 m, Tenghyzpasset på 2280 m og Obo-sarympasset på 1860 m.
Ved 92° Ø blir Vest-Sajan gjennomskåret av Øvre Jenisej, og på 106° Ø ender Øst-Sajan over senkningen til Selenga-Orkhondalen. Fra Det mongolske platå er stigningen vanligvis ganske slakk, men opp fra slettene i Sibir er det mye brattere, til tross for at Sajankjeden ligger bak et belte av subsidiære fjellkjeder av alpin karakter, slik som Usinskfjellene, Ojafjellene, Tunkafjellene, Kitojfjellene og Belajafjellene. Mellom Jenisejkløfta og Khövsgölsjøen på 100° 30' Ø kalles fjellkjeden også Jerghik-taiga. 
Vegetasjonen i fjellkjeden er stort sett sparsom, men i de høyere områdene finnes gode skoger av lerk, gran, einer, bjørk og or, med rhododendron og flere arter av berberis og rips.  Lav og mose vokser på de øverste hellingene.
Brødrene Löwenstierne

Brødrene Löwenstierne er en musikalsk duo bestående av Henrik Horge og Steinar Taarn Sande.
Duoen ble dannet i 2003. I begynnelsen fungerte de som kor for artisten Saint Thomas, men utviklet seg etterhvert til en egen frittstående duo. Brødrene Löwenstierne har flere plateutgivelser bak seg, og har deltatt på flere norske samleplater. Duoen har også hatt skreddersydde oppvarmingsprosjekter for band som Ricochets og Saint Thomas. De fikk bl.a. en del oppmerksomhet for musikkvideoen til singelen Bad Shape. Videoen er en hyllest til Chris Isaak og hans Wicked Game, som flere ganger er kåret til tidenes mest sexy musikkvideo. I Brødrene Löwenstiernes versjon er supermodellen Helena Christensen erstattet med Vendela Kirsebom. Melodien Bad Shape er opprinnelig en Ricochets-melodi fra platen The Ghost of our Love.
Brødrene Löwenstierne deltok på Christer Falcks Prince-hyllest Shockadelica i 2008. Duoen samarbeidet også med komiker og musiker Tom Mathisen under innspillingen av bidraget til den kritikerroste Saint Thomas-boksen samme år. Utgivelsen er en hyllest til den avdøde Oslo-musikeren Thomas Hansen, og inntektene av salget går til Rådet for psykisk helse.
I 2012 kom gruppens første calypso-singel, og duoen hadde med seg musikere som Tom Mathisen og Kristopher Schau i studio.
Calypso-albumet Brødrene Löwenstierne & their Calypso Quintet kom sommeren 2013. Mathisen fungerer nå som fast gitarist i bandet.
Ingrid Lorvik

Sykkelkarriere

Lorvik deltok i landeveisrittet under VM i landeveissykling 2013, men kom aldri til mål ettersom hun ble tatt ut av rittet etter å ha mistet kontakt med hovedfeltet.
Under NM i landeveissykling 2014 på Eidsvoll tok Lorvik først NM-gull i lagtempo med Camilla Sørgjerd og Vibeke Dybwad for CK Victoria, før hun fem dager senere syklet inn til NM-bronse under fellesstarten, 25 sekunder bak lagvenninnen Camilla Sørgjerd og spurtslått av Cecilie Gotaas Johnsen.
Året etter, ble det NM-sølv i lagtempo med Vibeke Dybwad og Camilla Hornemann for CK Victoria i Brumunddal, og en ny NM-bronse i fellesstart, denne gangen 1.28 bak Miriam Bjørnsrud og Cecilie Gotaas Johnsen i Lillehammer.
Lorvik ble tatt ut til VM i landeveissykling 2015 i Richmond (Virginia), som hjelperytter for Norges kaptein, Emilie Moberg.
Robin og Marian

Handling

Robin Hood har vært i felten for Richard Løvehjerte i 20 år. Da kongen dør bestemmer den aldrende Robin Hood og Little John seg for å vende tilbake til England og Sherwoodskogen. Der hersker hans gamle nemesis, Sheriffen av Nottingham, med uinnskrenket makt, og Robins elskede Marian har gått i kloster etter et selvmordsforsøk.
Snart får han greie på at Sheriffen har gitt ordre om å arrestere henne som svar på den nye kongens ordre om å utvise høytstående ledere av den katolske kirke. Marian er ikke interessert i å bli involvert og ønsker å forholde seg rolig. Men hennes gamle flamme vil det annerledes. Sammen med Little John, Broder Tuck og Will Scarlet samler Hood en ny liten hær av bønder og befrir henne mot hennes vilje. Sheriffens menn følger etter, men ender opp med å bli drept i en bakholdsangrep. Sheriffens venn, Sir Ranulf, er den eneste som spares. Ryktet om Robins tilbakekomst begynner og bre seg og Sir Ranulf ber kongen om 200 soldater for å bekjempe ham og hans tilhengere. Sheriffen vil det imidlertid anderledes og utfordrer Robin Hood til en duell, mann mot mann.
Supernovarest

Supernovarester (på engelsk forkortet SNR) er ekspanderende diffuse tåker som blir dannet av supernovaer. Supernovarestene er den tidligere stjerneatmosfæren som har blitt blåst av under eksplosjonen pluss interstellart materiale som har blitt samlet opp underveis. Supernovarester kan inneholda tyngre grunnstoff som nitrogen, oksygen og neon og kan utvide seg med hastigheter på flere hundre kilometer per sekund.
StartCom

StartCom er et selskap som er basert i Eilat, Israel. Selskapet ble etablert i 1999, og har tre hovedaktiviteter: Linux-distribusjonen StartCom Linux Enterprise, sertifiseringsautoriteten StartSSL og Webhotellet MediaHost.
Talang (TV-program)

Talang er en svensk TV-sendt talentkonkurranse som har gått sporadisk på TV 4 siden 2007. Programmet favner ulike former for sceneopptredener, alt fra sang til tryllekunst. Dommerne har en grønn og en rød knapp, de trykker grønn hvis de synes deltageren skal gå videre. Hvis ikke trykker de på den røde knappen. Man må ha minst to grønne for å gå videre. Dommerne kan også avbryte deltagerne ved å trykke rød knapp (X) under fremførelsen. Deltagerne må da stoppe sin fremførelse, og forlate scenen. Vinneren vinner en halv million kroner. Programserien er basert på det amerikanske America's Got Talent og ble sendt på TV4 fra 2007 til 2011. Det gjenoppstod deretter på svensk TV3 i 2014, men de sendt kun en sesong. Programmet skal sendes på TV4 igjen fra 2017.